Kristian Jensen (V), 2007-05-09:
Det her er sådan set en glædelig dag.
Det er en dejlig dag.
Det er skønt at kunne glæde sig over, at der ikke længere bare er snak om omlægninger af bilafgifter, men nu rent faktisk en konkret aftale og et lovforslag.
Så er det sådan i personalemæssige sammenhænge, at man snakker om, at der i en virksomhed kan være nogle blandt personalet, der sådan er øv bøv’ere.
Øv bøv’erne er dem, der ikke bidrager med noget konstruktivt eller kommer med nogen forslag selv, men som, uanset hvad der bliver sagt, bare siger: Øv bøv, det er også for dårligt, jeg synes, at det skal være anderledes, jeg synes, det skal være bedre, jeg vil have noget helt andet.
Det, jeg egentlig har besluttet, er, at jeg ikke vil lade øv bøv’erne fra Det Radikale Venstre, Socialdemokratiet, SF og Enhedslisten ødelægge den glade dag.
For selv om det kun var øv bøvsnak, vi hørte – sådan rigtig øv, vi vil have noget andet – i stedet for at man kom med nogle konstruktive ideer til tingene, lægger det jo ikke nogen som helst dæmper på, at jeg kan glæde mig over, at vi har opfyldt tre store ønsker på en gang. Vi har fået grønnere biler, vi har fået sikrere biler, og vi har fået billige biler.
Det har været en målsætning for regeringen, at vi gerne ville lave en omlægning af bilafgifterne, der var provenuneutral og miljøfremmende, sådan at vi får biler, der kører længere på literen, biler, som er mere brændstoføkomomiske.
Det skal gå hånd i hånd med, at vi præmierer de biler, der har det mest moderne og nyeste sikkerhedsudstyr, sådan at vi også tilpasser vores fradragsstruktur på en sådan måde, at vi tilskynder importørerne og producenterne til at lægge mest mulig sikkerhed ind i bilerne, og sådan at vi belønner de bilister, der også investerer i sikkerhed.
Det er lykkedes, og selv om det for nogle kan lyde som en umulig opgave både at få grønnere biler, sikrere biler og billigere biler, er det rent faktisk det, der er sket i aftalen mellem Dansk Folkeparti og regeringen.
Vi har lavet en provenuneutral løsning, og det er kendetegnende for det, der har været regeringens standpunkt fra start af, nemlig at vi ikke vil have dyrere biler.
Der er ingen tvivl om, at man sagtens ville kunne få en meget, meget stor CO2-reduktion ved at følge Det Radikale Venstres miljøordførers tankegang og bare brandskatte bilerne mere, bare gøre bilerne dyrere.
Eller som det blev sagt fra hr. Frank Aaens og hr. Poul Henrik Hedeboes side, at vi skulle have beskattet langt mere.
Men ideen er jo netop at give en belønning for køb af de biler, der kører længst på literen, at give et nedslag i afgiften for de biler, der er mest brændstoføkonomiske.
Ideen er at sikre, at den her omlægning ikke kommer til at betyde, at den almindelige danskers familiebil bliver dyrere.
Tværtimod.
Hvis jeg alligevel, ikke for at lade mig gå på af det, men bare for sådan en god ordens skyld, skulle kommentere nogle enkelte af de mange indlæg, som forsamlingen af øv bøv’ere er kommet med her i dag, vil jeg sige, at der er nogle ting, det sådan ligger lige for at kommentere lidt bredt.
Forslaget her vil medføre, at der kommer flere biler.
Det vil det.
Det er en del af beregningerne, at der med forslaget her vil blive flere biler i Danmark.
Det er også en del af beregningerne og forudsætningerne for forslaget, at de har en mindre CO2-udledning, end bilparken har i dag, selv om der kommer flere biler.
Det er det ganske enkelt, fordi miljødelene i forslaget her er så stærkt motiverende for, at man enten downsizer sin bil – det betyder, at man går fra en tungere bil, der kører kort på literen, til en lettere bil, der kører langt på literen – eller at man blandt biltyper skifter fra en, der ikke har så god brændstoføkonomi, til en, der har god brændstoføkonomi.
Vi får flere biler, men samtidig et bedre miljø i form af en reduktion af CO2-udledningen med 175.000 t.
Så er der spørgsmålet om, hvorvidt der ikke kunne gøres noget ved bestemte biltyper.
Hybridbiler, sagde SF’s ordfører, og jeg har endda set, at den radikale ordfører har turneret rundt med nogle læserindlæg om, at det var for dårligt, at vi ikke gjorde noget ved elbiler og brintbiler.
Hvis vi nu tager det sidste først: Elbilerne har vi sådan set afgiftsfritaget, så hvis man fulgte med i lovgivningen fra december måned, ville man se, at vi allerede 5 måneder før tiden har opfyldt den radikale ordførers ønske.
Det andet er spørgsmålet om brintbiler.
Det er en del af regeringens udspil til energiforhandlingerne, som vi præsenterede i januar.
Så både hvad angår elbilerne og brintbilerne, har vi sådan set lavet et udspil lang tid før Det Radikale Venstre.
Med hensyn til hybridbiler er spørgsmålet jo netop, om ikke det her forslag lige præcis er det forslag, der er teknologineutralt uden at bestemme, om det skal være den ene form eller den anden form.
Vi siger: Her belønner vi de biler, der kører langt på literen.
Føreren af en hybridbil vil jo også få gavn af det her forslag.
Så ideen om, at vi skal gå ind politisk og vælge en bestemt teknologi og sige, at den her søreme skal have en ekstrabelønning, og at det skal igennem en lovgivningsproces, inden den kan få sin belønning, er en meget statisk måde at tænke tingene på.
Det, forslaget lægger op til, er sådan set, at de biler, der har en teknologi – uanset hvilken – der gør, at de kører langt på literen, får belønningen.
Det er teknologineutralt.
Det er mere enkelt, det er mere forståeligt, og det er med til at fremme fremtidens udvikling af biler.
Det, der egentlig har skuffet mig mest i dag, er, at Socialdemokraterne ikke forklarede noget som helst om, hvad de egentlig ville.
Der er en stor pakke, rigtig mange omlægninger, rigtig mange tiltag, som lever op til tre store krav: grønnere biler, sikrere biler og billigere biler.
Hele det socialdemokratiske ordførerindlæg handlede om nogle hjørner, som naturligvis for enkeltpersoner og i sin egen ret kan være interessante, men der var intet om pakken i sin helhed.
Ikke det mindste.
Ikke noget om, hvad de ville alternativt, men kun sådan nogle små hjørner, som man følte at man skulle bruge sin taletid til.
Det gjorde den radikale ordfører ikke.
Og den enkle løsning på, at nogle bilister kan være skuffede over, at de tidligere har købt en billig bil, der ville blive billigere, er at holde op med at gøre dem billige.
Og det må jeg da sige er et meget sådan enkelt, klart budskab, nemlig at man slet ikke vil have billigere biler.
Det deler jeg bare ikke.
Jeg deler nemlig et ønske om, at bilerne gerne må være billigere i Danmark, fordi det er med til at gøre, at danskerne har mulighed for at købe biler, som lever op til det mobilitetsbehov, der er på det moderne arbejdsmarked, og dermed også er med til at sikre, at danske familier har mulighed for at få den travle hverdag til at hænge bedre sammen.
Det skal så kombineres med et bedre miljø, og det gøres i pakken her.
Derfor er det en god pakke.
Med hensyn til de hjørner, der er kommet under høringsrunden og andet, har jeg en klar forventning om, at vi vil sætte os med forligspartierne og drøfte, i hvilken udstrækning der er mulighed for at imødekomme nogle af de kommentarer, der har været, for at sikre bedst mulig sikkerhed.
Men grundlæggende skal øv bøv’erne i dag ikke have lov til at fjerne glæden over, at det her er en rigtig god dag.
Det er en god dag for bilejerne, og det er en god dag for miljøet, for nu får vi billigere biler, der sikrer et bedre miljø.